我們是澳門人,諗住去台灣影婚紗相,貪佢近近地機票酒店有唔貴,咪上網做下資料搜集囉。見到Judy啲相又靚個風格我同男朋友都鍾意,佢地個評價又幾好,就膽粗粗問佢哋詳細啲嘅資料,全程都係上網同老闆娘Ruby聯絡,因為從來都未影過類似嘅相,所以問題都幾多,但係Ruby都好耐心甘一一解答我哋。海外新人拍照通常分為三日,第一日揀拍攝嘅禮服同西裝,第二日就係真正嘅拍攝日,揀相就係最後一日,之後Judy會幫新人將揀好嘅相精修再寄返去比佢哋,郵費當然係貨到付款啦。
終於嚟到拍攝日前一天,我哋原本都好緊張好驚,因為從來都未去過Judy嘅門市,未有親眼睇過佢哋嘅作品。但係去到門市,覺得佢哋似係啲新式嘅婚禮公司,第一印象都幾好。之後個樣好得意嘅禮服秘書采萱,帶咗我哋去揀禮服同西裝,采萱根據我哋喜歡嘅類型同埋我哋嘅身材幫我地揀咗幾套裙,我地每人試咗六七套之後就揀咗最鍾意戈三條裙同兩套西裝,就完成第一日嘅拍攝準備。要嚟嘅始終都要來,拍攝當日我哋七點半就到左Judy,化妝師兼造型師嘅小毛就幫我同男朋友化妝,原來淨係化一個女妝都要用兩個幾鐘,因為呢個底妝真係好重要,全靠小毛化得好好,外景轉造型時,只需要簡單補補妝就可以完成全日嘅拍攝。
化好妝之後終於見到我哋個攝影師Dragon啦,同佢講咗我哋想要嘅風格同拍攝地點,佢就俾咗啲意見我哋,討論完就出發第一個景點。攝影師真係好犀利,原本平平無奇嘅地方經過佢嘅攝影眼,就搵到好有feel嘅地方。Dragon會教我地呢啲手腳唔協調嘅新人擺pose,又會講笑搞氣氛令到我哋唔會咁緊張,成個拍攝過程都好順利。
其實除咗攝影師同化妝師好重要之外,攝影小助手林玄都好重要,拍攝日超級熱35度,林玄要跑來跑去幫我哋整好裙擺又要打燈,最重要嘅係我同男朋友都係大汗包,啲汗好似開咗水龍頭咁一直滴,小助手同化妝師都要一直幫我地抹汗。
成個過程都幾辛苦,但係好彩出嚟個效果都比想像中好,我哋都好滿意,上邊果幾張係咪執過嘅相,好期待成品嘅出現。
溫馨提示:去台灣影相真係要揀啲涼啲嘅日子,秋天應該會幾好,至少唔使大汗溚細汗。